Man, kind val drie verdiepings - Maroela Media
Die toneel in Arbourweg, Amanzimtoti. (Foto: Verskaf)
Die KwaZulu-Natalse nooddienste is Donderdag na twee onverwante voorvalle ontbied waar in die een ŉ man en in die ander ŉ kind drie verdiepings ver na die grond geval het.
Volgens Ross Campbell, woordvoerder van ER24, is ŉ tienjarige kind in ŉ kritieke toestand aangetref nadat hy van die derde vloer van ŉ woonstelblok in Pietermaritzstraat in Pietermaritzburg geval het.
Campbell sê paramedici is omstreeks 16:45 na die toneel ontbied waar die kind gestabiliseer is voordat hy na die Grey-hospitaal vervoer is vir verdere mediese behandeling.
Die toneel in Pietermaritzstraat, Pietermaritzburg.
In die ander voorval het ŉ 25-jarige man vroeër die dag wonderbaarlik lig van ŉ soortgelyke val in Arbourweg, Amanzimtoti, afgekom toe hy van ŉ balkon op die derde verdieping van ŉ gebou onder konstruksie geval het.
Volgens Ross is paramedici omstreeks 13:45 na dié toneel ontbied waar ŉ konstruksiewerker op die grond aangetref is. Die man het van pyn in sy lae rug gekla, maar het verder geen ander ooglopende beserings tydens die val opgedoen nie.
Die man is op die toneel gestabiliseer voordat hy na ŉ private hospitaal in die omgewing geneem is.
Ross sê dat die presiese omstandighede van albei voorvalle tans onduidelik is.